Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 135/14/8811	Trebišov, 10.3.2014
EEČ : 2-69-141-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Ako zákonný otec maloletého XXXXX, t. č. umiestneného v Reedukačnom centre XXXXX, Školská 158, si v mieste svojho bydliska, ako aj inde v období od 01.11.2012 až doposiaľ neplní pravidelne vyživovaciu povinnosť, ktorá mu vyplýva z ustanovenia § 62 Zákona č. 36/2005 Z. z. o rodine a o zmene a doplnení niektorých zákonov a zároveň mu bola uložená aj rozsudkom Okresného súdu XXXXX sp. zn. 22P/10/2012 zo dňa 22.10.2012, právoplatným dňa 15.11.2012, ktorým bolo rozhodnuté o tom, že je povinný platiť na XXXXX výživné vo výške 30% sumy životného minima na nezaopatrené neplnoleté dieťa podľa osobitného zákona mesačne, počnúc dňom 01.10.2012 vždy do 20. dňa v mesiaci vopred k rukám Reedukačného centra XXXXX, čím mu takto na bežnom výživnom  za   obdobie  od  01.11.2012 - doposiaľ vznikol dlh vo výške 293,16 €,   

lebo zanikla trestnosť činu.

Odôvodnenie:
	Uznesením policajného orgánu OO PZ Sečovce  pod sp. zn. ORP-105/SE-TV-2014 zo dňa 17.02.2014 bolo vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona, na tom skutkovom základe, ako je to uvedené vo výrokovej časti tohto uznesenia.

	Obvinený v priebehu skráteného vyšetrovania využil ustanovenie § 86 písm. a Tr. zákona o účinnej ľútosti a dlh na bežnom výživnom za obdobie od 01.11.2012 doposiaľ vo výške 323,16 €, uhradil k rukám Reedukačného centra XXXXX dňa 19.02.2014 na sumu 30,- € a dňa 25.02.2014 na sumu 293,16 € peňažným poštovým poukazom. 

	Uvedenú skutočnosť potvrdila vo svojej výpovedi dňa 05.03.2014 aj sociálna pracovníčka Reedukačného centra XXXXX - p. XXXXX, v ktorej uviedla, že dlh na bežnom výživnom za žalované obdobie považuje zo strany otca dieťaťa za uhradený.

	Keďže trestný čin nemal trvale nepriaznivé následky, lebo páchateľ svoju vyživovaciu povinnosť dodatočne splnil skôr, než bolo o jeho trestnej veci rozhodnuté, trestné stíhanie sa zastavuje, lebo zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka